**PREDKLADACIA SPRÁVA**

Návrh zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení zákon č. 440/2015 Z. z. o športe a o zmene a doplnení niektorých zákonov v znení neskorších predpisov sa predkladá na základe Plánu legislatívnych úloh vlády Slovenskej republiky na mesiace jún až december 2021 ako poradové číslo 14. Dôvodom predloženia je zvýšenie prehľadnosti a zrozumiteľnosti právnej úpravy športu, zachovanie a upevnenie transparentnosti a zlepšenie systému financovania športu a športovej infraštruktúry z verejných zdrojov.

Cieľom návrhu zákona je podporiť výstavbu a obnovu športovísk a športovej infraštruktúry, stanoviť pravidlá na transparentné a efektívne čerpanie prostriedkov z Fondu na podporu športu a aplikovať poznatky z aplikačnej praxe.

Navrhuje sa úprava účelov podporovaných z Fondu na podporu športu, z predmetu činnosti fondu sa vypúšťajú vzdelávacie aktivity a metodicko-poradenská činnosť v oblasti športu, dopĺňa sa inštitút riaditeľa fondu, upravuje sa postavenie a predmet činnosti správnej rady, ako aj spôsob menovania a odvolávania členov správnej rady a upravuje sa zmena počtu členov a spôsob menovania a odvolávania členov dozornej rady. Navrhuje sa aj zrušenie športových poukazov.

Navrhuje sa účinnosť návrhu zákona od 1. júna 2022 v nadväznosti na trvanie legislatívneho procesu.

Návrh zákona nie je predmetom vnútrokomunitárneho pripomienkového konania.